CELEX: 22013D0667
Language: hu
Date: 2013-11-07 00:00:00
Title: 2013/667/EU: Az AKCS-EU Nagykövetek Bizottságának 5/2013 határozata ( 2013. november 7. ) a Mezőgazdasági és Vidéki Együttműködés Technikai Központjának alapszabályáról

19.11.2013   
            
            
               HU
            
            
               Az Európai Unió Hivatalos Lapja
            
            
               L 309/50
            
         AZ AKCS-EU NAGYKÖVETEK BIZOTTSÁGÁNAK 5/2013 HATÁROZATA
   (2013. november 7.)
   a Mezőgazdasági és Vidéki Együttműködés Technikai Központjának alapszabályáról
   (2013/667/EU)
   AZ AKCS-EU NAGYKÖVETEK BIZOTTSÁGA,
   tekintettel egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, Cotonouban, 2000. június 23-án (1) aláírt, első ízben Luxemburgban 2005. június 25-én (2), majd másodszor Ougadougouban 2010. június 22-én (3) módosított partnerségi megállapodásra (a továbbiakban: az AKCS–EU megállapodás) és különösen annak III. melléklete 3. cikkének (5) és (6) bekezdésére,
   mivel:
   
               (1)
            
            
               Az AKCS–EU megállapodás második felülvizsgálata módosította a megállapodás III. mellékletét a Mezőgazdasági és Vidéki Együttműködés Technikai Központ küldetésének felülvizsgálata, valamint irányításának megerősítése és pontosítása céljából, különös tekintettel a Nagykövetek Bizottsága által gyakorolt ellenőrzésre és az igazgatótanács feladatkörére.
            
         
               (2)
            
            
               A 2/2010 AKCS–EU miniszteri tanácsi határozat (4) az AKCS–EU megállapodás második módosításának 2010. október 31-étől történő ideiglenes alkalmazásáról rendelkezik.
            
         
               (3)
            
            
               Következésképpen a Mezőgazdasági és Vidéki Együttműködés Technikai Központjának (a továbbiakban: a Központ) alapszabályát ennek megfelelően módosítani kell.
            
         
               (4)
            
            
               Az AKCS–EU megállapodás III. melléklete 3. cikkének (5) bekezdése szerint a Nagykövetek Bizottsága állapítja meg a Központ alapszabályát. Ezért indokolt, hogy a Nagykövetek Bizottsága erre irányuló határozatot fogadjon el,
            
         A KÖVETKEZŐKÉPPEN HATÁROZOTT:
   Egyetlen cikk
   Az AKCS–EU Nagykövetek Bizottsága elfogadja a Mezőgazdasági és Vidéki Együttműködés Technikai Központjának e határozat mellékletében foglalt alapszabályát.
   Az Európai Unió és az AKCS-államok az őket érintő mértékben kötelesek meghozni az e határozat végrehajtásához szükséges intézkedéseket.
   Ez a határozat az elfogadásának napján lép hatályba.
   
      Kelt Brüsszelben, 2013. november 7-én.
      
         
            az AKCS–EU Nagykövetek Bizottsága részéről
         
         
            az elnök
         
         R. KAROBLIS
      
   
   
      (1)  HL L 317., 2000.12.15., 3. o.
   
      (2)  Megállapodás a Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt partnerségi megállapodás módosításáról (HL L 209., 2005.8.11., 27. o.).
   
      (3)  Megállapodás a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról (HL L 287., 2010.11.4., 3. o.).
   
      (4)  Az AKCS–EU Miniszterek Tanácsának 2/2010 határozata (2010. június 21.) a Cotonouban 2000. június 23-án, egyrészről az afrikai, karibi és csendes-óceáni államok, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról szóló megállapodás aláírása és hatálybalépése közötti időszakban alkalmazandó átmeneti intézkedésekről (HL L 287., 2010.11.4., 68. o.).
   
      MELLÉKLET
      
         A MEZŐGAZDASÁGI ÉS VIDÉKI EGYÜTTMŰKÖDÉS TECHNIKAI KÖZPONTJÁNAK ALAPSZABÁLYA
      
      1. cikk
      Tárgy
      (1)   A Mezőgazdasági és Vidéki Együttműködés Technikai Központ (a továbbiakban: a Központ) az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, első ízben Luxemburgban 2005. június 25-én (1), majd másodszor Ougadougou-ban 2010. június 22-én (2) módosított partnerségi megállapodás (3) (a továbbiakban: az AKCS–EU megállapodás) III. mellékletének értelmében egy közös AKCS–EU technikai testület. Jogi személyiséggel rendelkezik, és a megállapodásban részes valamennyi államban az ilyen típusú jogi személyeknek jogrendszerük szerint biztosított legteljesebb jogképességgel rendelkezik.
      (2)   A Központ személyzete az AKCS–EU megállapodás kiváltságokról és mentességekről szóló 2. jegyzőkönyve 1. cikkének második albekezdésében előírt, valamint az AKCS–EU megállapodáshoz csatolt VI. és VII. nyilatkozatban említett, szokásos kiváltságokat, mentességeket és könnyítéseket élvezi.
      (3)   A Központ nonprofit szervezet.
      (4)   A Központ székhelye ideiglenesen Wageningen (Hollandia), egy kihelyezett részlege pedig Brüsszelben található.
      2. cikk
      Elvek és célkitűzések
      (1)   A Központ az AKCS–EU megállapodás rendelkezéseivel és célkitűzéseivel összhangban működik. A Központ az AKCS–EU megállapodás III. mellékletének 3. cikkében meghatározott célkitűzések elérésére törekszik a Nagykövetek Bizottságának felügyelete alatt.
      (2)   A Központ a célkitűzéseit egy átfogó stratégiai dokumentumban részletesen kidolgozza.
      (3)   A Központ az AKCS–EU megállapodásban vagy az ahhoz csatolt nyilatkozatokban említett intézményekkel és egyéb szervekkel szoros együttműködésben végzi tevékenységeit. A Központ szükség esetén regionális és nemzetközi intézményekhez fordulhat, különösen azokhoz, amelyek az Európai Unióban vagy az AKCS-államokban találhatók, és amelyek mezőgazdasági és vidékfejlesztési kérdésekkel foglalkoznak.
      3. cikk
      Finanszírozás
      (1)   A Központ költségvetését az AKCS–EU megállapodásban a fejlesztésfinanszírozási együttműködés tekintetében megállapított szabályoknak megfelelően kell finanszírozni.
      (2)   A Központ költségvetése – az AKCS–EU megállapodásban meghatározott célkitűzések elérése és a Központ által kialakított stratégiai dokumentum végrehajtása céljából – más felektől kiegészítő forrásokban részesülhet.
      4. cikk
      A Nagykövetek Bizottsága
      (1)   A Központ felügyelő hatósága a Nagykövetek Bizottsága, az AKCS–EU megállapodás III. melléklete 3. cikke (5) bekezdésének megfelelően. Kinevezi a Központ igazgatótanácsának tagjait, valamint az igazgatótanács javaslata alapján a központ igazgatóját. Figyelemmel kíséri a Központ átfogó stratégiáját és felügyeli az igazgatótanács munkáját.
      (2)   A Nagykövetek Bizottsága mentesíti az igazgatót a költségvetés végrehajtására vonatkozó felelőssége alól. A felmentés megadása céljából az igazgatótanács ajánlást fogalmaz meg a Nagykövetek Bizottsága számára az éves pénzügyi kimutatás vizsgálata és a könyvvizsgáló véleménye és az igazgató arra adott válaszai alapján.
      (3)   A Nagykövetek Bizottsága bármikor felülvizsgálhatja és módosíthatja a Központ által hozott határozatokat. A Nagykövetek Bizottságát – erre irányuló kérése esetén – az igazgatótanács, valamint a Központ igazgatója rendszeresen tájékoztatja.
      5. cikk
      Az igazgatótanács
      (1)   A igazgatótanács feladata, hogy technikai, igazgatási és pénzügyi téren támogatást, felügyeletet és ellenőrzést biztosítson a Központ valamennyi tevékenysége tekintetében.
      (2)   Az igazgatótanács paritásos alapon hat tagból – három AKCS-állambeli állampolgárból és három európai uniós polgárból – áll, akiket a mezőgazdaság és a vidékfejlesztés és/vagy az információs és kommunikációs politikák, a tudomány, az igazgatás és a technológia területén szerzett szakmai képzettségük alapján az AKCS–EU megállapodás felei választanak ki és a Nagykövetek Bizottsága nevez ki.
      (3)   Az igazgatótanács működésének folytonossága érdekében a Nagykövetek Bizottságának törekednie kell arra, hogy ne ugyanabban a naptári évben váltsa fel az igazgatótanács valamennyi tagját.
      (4)   Az igazgatótanács tagjait a Nagykövetek Bizottsága nevezi ki az általa megállapított eljárásnak megfelelően, legfeljebb ötéves időtartamra, amelynek félidejében a kinevezést felül kell vizsgálni.
      (5)   Az igazgatótanács évente háromszor rendes ülést tart. Emellett a Nagykövetek Bizottsága vagy az igazgatótanács elnökének kérésére, illetve a Központ igazgatójának kérésére rendkívüli ülést tarthat minden olyan alkalommal, amikor azt feladatainak végrehajtása megköveteli. Az igazgatótanács titkárságaként a Központ jár el.
      (6)   Az igazgatótanács tagjai feladataikat függetlenül látják el, harmadik felektől nem kérhetnek és nem fogadhatnak el utasításokat, és kizárólag a Központ érdekében járnak el. Az igazgatótanácsi tagság összeférhetetlen bármely egyéb, a Központ által javadalmazott tevékenységgel.
      (7)   Az igazgatótanács tagjai eljárási szabályzatuk rendelkezéseinek megfelelően, legfeljebb ötéves időtartamra elnököt és az alelnököt választanak tagjaik közül. Az elnöki tisztséget az igazgatói tisztséget betöltő féltől eltérő fél (az AKCS vagy az Európai Unió) állampolgárának kell betöltenie. Az alelnöki tisztséget az elnöki tisztséget betöltő féltől eltérő fél állampolgárának kell betöltenie.
      (8)   Az igazgatótanács ülésein részt vesznek az Európai Bizottságnak és az Európai Unió Tanácsa Főtitkárságának, valamint az AKCS-államok titkárságának megfigyelői.
      (9)   Az igazgatótanács konkrét kérdésekben tanácsot kérhet a Központ vezetőségének és személyzetének más tagjaitól és/vagy külső szakértőktől.
      (10)   Az igazgatótanács az eljárási szabályzatának megfelelően, a jelen lévő vagy képviselt tagok egyszerű többségével hozza határozatait. Az igazgatótanács minden egyes tagjának egy szavazata van. A szavazatok egyenlősége esetén az elnök szavazata dönt.
      (11)   Minden egyes ülés után jegyzőkönyv készül. Az igazgatótanács megbeszélései bizalmasak.
      (12)   Az igazgatótanács elfogadja saját eljárási szabályzatát, és tájékoztatás céljából megküldi azt a Nagykövetek Bizottságának.
      6. cikk
      Az igazgatótanács feladatai
      (1)   Az igazgatótanács szoros figyelemmel kíséri és szigorúan felügyeli a Központ tevékenységeit. Az igazgatótanács a Nagykövetek Bizottságának tartozik elszámolással.
      (2)   Az igazgatótanács:
      
                  a)
               
               
                  az Európai Fejlesztési Alapra (EFA) vonatkozó szabályoknak és ennek az alapszabálynak megfelelően pénzügyi szabályzattervezetet dolgoz ki, amelyet jóváhagyásra továbbít a Nagykövetek Bizottsága részére;
               
            
                  b)
               
               
                  az EFA-ra vonatkozó szabályoknak és ennek az alapszabálynak megfelelően kidolgozza és jóváhagyja a Központ személyzeti, valamint működési szabályzatát, amelyet tájékoztatás céljából továbbít a Nagykövetek Bizottsága részére;
               
            
                  c)
               
               
                  felügyeli a Központ tevékenységét és biztosítja küldetésének és szabályainak megfelelő végrehajtását;
               
            
                  d)
               
               
                  elfogadja a Központ éves és többéves munkaprogramját és költségvetését, amelyeket tájékoztatás céljából továbbít a Nagykövetek Bizottsága részére;
               
            
                  e)
               
               
                  a Központ tevékenységeiről rendszeres jelentéseket és értékeléseket nyújt be a Nagykövetek Bizottságához;
               
            
                  f)
               
               
                  elfogadja a Központ átfogó stratégiai dokumentumát, amelyet tájékoztatás céljából továbbít a Nagykövetek Bizottsága részére;
               
            
                  g)
               
               
                  jóváhagyja a Központ szervezeti felépítését, a személyzeti politikát és a szervezeti ábrát;
               
            
                  h)
               
               
                  évente értékeli az igazgató teljesítményét és munkatervét, és jelentést tesz erre vonatkozóan a Nagykövetek Bizottságának;
               
            
                  i)
               
               
                  jóváhagyja az új alkalmazottak felvételét és a hivatalban levő alkalmazottak szerződésének megújítását, meghosszabbítását vagy megszüntetését;
               
            
                  j)
               
               
                  a könyvvizsgálói jelentés vizsgálata alapján jóváhagyja az éves pénzügyi kimutatást;
               
            
                  k)
               
               
                  a Nagykövetek Bizottsága részére ajánlással együtt továbbítja az éves pénzügyi kimutatást és a könyvvizsgálói jelentést az igazgatónak a költségvetés végrehajtására vonatkozóan nyújtandó mentesítés érdekében;
               
            
                  l)
               
               
                  jóváhagyja az éves jelentéseket és továbbítja azokat a Nagykövetek Bizottságának annak ellenőrzése céljából, hogy a Központ tevékenységei megfelelnek-e az AKCS–EU megállapodásban és a Központ átfogó stratégiai dokumentumában megállapított célkitűzéseknek;
               
            
                  m)
               
               
                  javaslatot tesz a Nagykövetek Bizottsága részére a Központ igazgatójának kinevezésére vonatkozóan;
               
            
                  n)
               
               
                  szükség esetén, valamennyi egyeztetési és korrekciós lehetőség kimerítését követően és a meghallgatáshoz való jog tiszteletben tartásával megfelelően indokolt javaslat révén ajánlást tesz a Nagykövetek Bizottsága részére az igazgató elbocsátására;
               
            
                  o)
               
               
                  az igazgató által az első megbízatása alatt nyújtott teljesítmény részletes vizsgálata alapján javaslatot tesz a Nagykövetek Bizottsága számára az igazgató megbízatásának egy második és egyben utolsó alkalomra történő meghosszabbítására;
               
            
                  p)
               
               
                  jelentést tesz a Nagykövetek Bizottságának a feladatai ellátása során felmerülő valamennyi fontos kérdésről; valamint
               
            
                  q)
               
               
                  jelentést tesz a Nagykövetek Bizottsága számára a Nagykövetek Bizottsága mentesítő határozatát kísérő észrevételeinek és ajánlásainak fényében hozott intézkedésekről.
               
            (3)   Az igazgatótanács versenytárgyalási eljárást követően legalább három ajánlat közül hároméves időtartamra kiválaszt egy könyvvizsgáló céget. E cégnek egy nemzetközileg elismert ellenőrző szerv tagjának kell lennie. A kiválasztott könyvvizsgálók megvizsgálják, hogy az éves pénzügyi kimutatások megfelelő módon és a nemzetközi számviteli standardokkal összhangban készültek-e, valamint hű áttekintést nyújtanak-e a Központ pénzügyi helyzetéről. A könyvvizsgálók a Központ pénzgazdálkodásának hatékonyságát és eredményességét is véleményezik.
      (4)   Az igazgatótanács javasolja a Nagykövetek Bizottságának, hogy a Központ éves pénzügyi kimutatásának vizsgálatát követően adja meg a mentesítést az igazgatónak a költségvetés végrehajtására vonatkozóan.
      7. cikk
      Az igazgató
      (1)   A Központot a Nagykövetek Bizottsága által az igazgatótanács javaslata alapján legfeljebb ötéves időtartamra kinevezett igazgató vezeti. Az igazgató kinevezését a Nagykövetek Bizottságának társelnökei írják alá. Amennyiben az igazgató kiemelkedő teljesítményt nyújt, a Nagykövetek Bizottsága az igazgatótanács ajánlása alapján – rendkívüli körülmények esetén – legfeljebb ötéves időtartamra meghosszabbíthatja az igazgató kinevezését. Ezen időtartamot követően a megbízatás további meghosszabbítására nincs lehetőség. A második és egyben utolsó megbízatás jóváhagyására részletes értékelést követően kerül sor, melyet az igazgatótanács által a Nagykövetek Bizottsága részére benyújtott, ellenőrizhető teljesítménykritériumok alapján kell elvégezni.
      (2)   Az igazgató felel a Központ jogi és intézményi képviseletéért, valamint a Központ megbízatásának és feladatainak teljesítéséért.
      (3)   Az igazgató felel a következőknek az igazgatótanácshoz jóváhagyásra történő benyújtásáért:
      
                  a)
               
               
                  a Központ átfogó stratégiai dokumentuma;
               
            
                  b)
               
               
                  az éves és többéves tevékenységi/munkaprogram;
               
            
                  c)
               
               
                  a Központ éves költségvetése;
               
            
                  d)
               
               
                  az éves jelentés, rendszeres jelentéstétel és értékelés;
               
            
                  e)
               
               
                  a Központ szervezeti felépítése, személyzeti politikája és szervezeti ábrája;
               
            
                  f)
               
               
                  az új alkalmazottak felvétele és a hivatalban levő alkalmazottak szerződésének megújítása, meghosszabbítása vagy megszüntetése.
               
            (4)   Az igazgató felel a Központ szervezeti felépítéséért és napi szintű irányításáért. Az igazgató jelentést tesz az igazgatótanácsnak a Központ működési szabályzatára vonatkozó bármely végrehajtási intézkedésről.
      (5)   Az igazgató jelentést tesz az igazgatótanácsnak a feladatainak végrehajtása során felmerülő bármely lényegi kérdésről, és szükség esetén tájékoztatja erről a Nagykövetek Bizottságát.
      (6)   Az igazgató értékelés, majd ezt követően a Nagykövetek Bizottsága részére való továbbítás céljából benyújtja az igazgatótanácsnak éves teljesítményirányítási tervét, valamint az eredményekről készült jelentését.
      (7)   Az igazgató felel az éves pénzügyi kimutatásnak az igazgatótanácshoz jóváhagyásra történő benyújtásáért és a Nagykövetek Bizottságához történő továbbításáért.
      (8)   Az igazgató megteszi a megfelelő lépéseket a Nagykövetek Bizottságának a költségvetés végrehajtására vonatkozó mentesítő határozatát kísérő észrevételeivel és ajánlásaival kapcsolatban.
      
         (1)  Megállapodás a Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt partnerségi megállapodás módosításáról (HL L 209., 2005.8.11., 27. o.).
      
         (2)  Megállapodás a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról (HL L 287., 2010.11.4., 3. o.).
      
         (3)  HL L 317., 2000.12.15., 3. o.